Covid-19 India Live News Updates: देशभर में कोरोना के 10 हजार 229 नए मरीज, एक्टिव मामले- 1 लाख 34 हजार 096
कोरोना वायरस संक्रमण के नए मामलों में दैनिक वृद्धि पिछले 38 दिनों से 20,000 से कम है और अब लगातार 141 दिनों से दैनिक नए मामले 50,000 से कम आ रहे हैं।
नई दिल्ली. देश में एक दिन में 10,229 लोगों में कोरोना वायरस संक्रमण की पुष्टि होने के बाद कोविड-19 के मामले बढ़कर 3,44,47,536 हो गए हैं जबकि एक्टिव मामले घटकर 1,34,096 हो गए हैं जो पिछले 523 दिन में सबसे कम हैं। केंद्रीय स्वास्थ्य मंत्रालय द्वारा जारी ताजा आंकड़ों के मुताबिक, 125 और मरीजों की मौत होने के बाद मृतक संख्या बढ़कर 4,63,655 हो गई।कोरोना वायरस संक्रमण के नए मामलों में दैनिक वृद्धि पिछले 38 दिनों से 20,000 से कम है और अब लगातार 141 दिनों से दैनिक नए मामले 50,000 से कम आ रहे हैं। स्वास्थ्य मंत्रालय ने बताया कि उपचाराधीन मरीजों की संख्या घटकर 1,34,096 हो गई है जो संक्रमितों की कुल संख्या का 0.39 प्रतिशत है और यह मार्च 2020 के बाद से सबसे कम है। कोविड-19 से उबरने की राष्ट्रीय दर 98.26 प्रतिशत दर्ज की गई है जो मार्च 2020 के बाद से सबसे ज्यादा है।पिछले 24 घंटों में कोविड-19 के उपचाराधीन मरीजों की संख्या में 1,822 की कमी दर्ज की गई। दैनिक संक्रमण दर 1.12 प्रतिशत है। यह पिछले 42 दिनों से दो प्रतिशत से नीचे है। साप्ताहिक संक्रमण दर भी 0.99 प्रतिशत दर्ज की गई जो पिछले 52 दिनों से दो प्रतिशत से कम है। बीमारी से उबरने वालों की संख्या बढ़कर 3,38,49,785 हो गई है जबकि मृत्यु दर 1.35 प्रतिशत है। देश में राष्ट्रव्यापी कोविड-19 टीकाकरण अभियान के तहत कोविड-19 रोधी टीकों की कुल 112.34 करोड़ खुराक दी जा चुकी है।